DEĊIŻJONI TAL-KUMMISSJONI
tat-22 ta’ Ottubru 2009
li temenda d-Deċiżjoni 2009/379/KE li tistabbilixxi l-ammonti li, skont ir-Regolamenti tal-Kunsill (KE) Nru 1782/2003, (KE) Nru 378/2007, (KE) Nru 479/2008 u (KE) Nru 73/2009 jsiru disponibbli għall-FAEŻR u l-ammonti disponibbli għan-nefqa tal-FAEG
(2009/781/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi il-Komunità Ewropea,
Wara li kkunsidrat ir-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-politika agrikola komuni (1), u b’mod partikolari l-Artikoli 12(2) u (3) tiegħu,
Billi:
(1)
Id-Deċiżjoni tal-Kummissjoni 2009/379/KE (2) tistabbilixxi l-ammonti li, skont l-Artikoli 10(2) u 143d tar-Regolamenti tal-Kunsill (KE) Nru 1782/2003 (3), l-Artikolu 4(1) tar-Regolament tal-Kunsill (KE) Nru 378/2007 (4), l-Artikolu 190a tar-Regolament tal-Kunsill (KE) Nru 1234/2007 (5), u l-Artikoli 9(1), 10(3), 134 u 135 tar-Regolament tal-Kunsill (KE) Nru 73/2009 (6) jsiru disponibbli għall-Fond Agrikolu Ewropew għall-Iżvilupp Rurali (FAEŻR) kif ukoll l-ammonti disponibbli għan-nefqa tal-Fond Agrikolu Ewropew ta’ Garanzija (FAEG).
(2)
L-Artikolu 136 tar-Regolament (KE) Nru 73/2009 jippermetti li l-Istati Membri jittrasferixxu għall-FAEŻR ammont mis-sena finanzjarja 2011, ikkalkulat skont l-Artikolu 69(7) tar-Regolament (KE) Nru 73/2009 minflok ma jirrikorru għall-Artikolu 69(6)(a) tal-istess Regolament.
(3)
L-ammonti disponibbli għat-trasferiment ġew ikkalkulati u ffissati fl-Anness III għar-Regolament tal-Kummissjoni (KE) Nru 639/2009 tat-22 ta’ Lulju 2009 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 73/2009 fir-rigward ta’ appoġġ speċifiku (7).
(4)
Il-Ġermanja u l-Iżvezja ddeċidew li jużaw l-Artikolu 136 tar-Regolament (KE) Nru 73/2009.
(5)
Id-Deċiżjoni tal-Kummissjoni 2008/788/KE tat-3 ta’ Ottubru 2008 li tistabbilixxi l-ammonti netti li jirriżultaw mill-modulazzjoni fakultattiva fil-Portugall għas-snin 2009-2012 (8) ġiet revokata u sostitwita b’Deċiżjoni tal-Kummissjoni 2009/780/KE (9) sabiex tqies id-deċiżjoni li ħa l-Portugall li ma japplikax modulazzjoni fakultattiva għas-sena kalendarja 2009.
(6)
Id-Deċiżjoni 2009/379/KE għandha għalhekk tiġi emendata skont dan,
IDDEĊIDIET KIF ĠEJ:
Artikolu uniku
L-Anness għad-Deċiżjoni 2009/379/KE għandu jinbidel bit-test stabbilit fl-Anness għal din id-Deċiżjoni.
Magħmul fi Brussell, it-22 ta’ Ottubru 2009.